اینگیلتره ایلک دفعه اها‌لی‌نین کروناویروس علیهینه واکسن ائدیلمه‌سینه باشلادی.
"فایزر-بیون تک" امکداش‌لیغی ایله حاضیرلانان یئنی نوع کروناویروس (کووید-19) واکسنی ایلک دفعه 90 یاش‌لی مارگارت کینانا تطبیق ائدیلیب.
کینا 91 یاشینا گیرمه‌دن بیر هفته اول اینگیلتره-‌نین مرکزینده یئرلشن کاونتری شهریندکی یئرلی خسته‌خانادا کروناویروس واکسنی وورولوب.
اؤلکه داخیلینده ایلک مرحله‌ده 400 مین اینسانین واکسن ائدیلمه‌سی هدف‌لنیر.
واکسن پروقرامی بؤیوک مرکزلردن و خسته‌خانا‌لاردان باشلاییر.
بعضی ایستادیوم لار و ایدمان سالون‌لاری کیمی گئنیش یئرلر ده واکسن اوچون ایستیفاده ائدیله‌جک. عائله حکیم‌لری و آ
داواخانالار دا پروقراما داخیل ائدیله‌جک.
بیرینجی مرحله‌ده اینگیلتره داخیلینده 50 خسته‌خانایا چات‌دیریلان واکسن لر منفی 70 درجه‌ده محافظه ائدیلیر.
بلژیک-دن اینگیلتره-‌یه گؤندریلن "فایزر- بیون تک" واکسن لری ده آنلاین دا تعقیب ائدیلیر.
واکسن‌ین 21 گون‌دن سونرا ایکینجی دوزو تطبیق ائدیله‌جک.
ایلک کوروناویروس واکسینی عملیاتی چرچیوه‌سینده خسته‌لیک‌دن اؤلکه‌نین فیزیکی جهت‌دن ان ضعیف ساکین‌لری - قوجا‌لار ائولرینده قالانلار، طبی و سوسیال ایشچی‌لر، همچنین یاشی 80-دن چوخ اولان اینسان‌لار واکسن ائدیله‌جک‌لر.
یاخین هفته‌لرده 94 یاش‌لی کرالیچه ایکینجی الیزابت و 99 یاش‌لی حیات یولداشی شاهزاده فیلیپ‌نین ده واکسن  وورولاجاغی ادعا ائدیلیر.
اؤلکه‌ده "کووید-19"دان اؤلن‌لرین سایی 61 مین 434-ا، ویروس آشکارلانان‌لارین سایی ایسه 1 میلیون 737 مین 960-ا یوکسلیب.
اینگیلیس‌لرین اکثریتی کروناویروسلا موباریزده اینگیلیس حکومتینی تنقید ائدیر.
اؤلکه‌ده کروناویروس محدودیت‌لرینه رئاکسیا‌لار دا داوام ائدیر.
پایتاخت لندن-ده مشهور بیر ماغازانین شعبه سینه گیرمک ایسته‌ین یوزلرله ماسک ‌سیز گنج کوچه نی یول حرکتینه باغلاییب. پولیس موداخیله ائدرکن 4 نفر نظارته آلینیب.
